《七星岩》
宋代·康卫

天坠北斗精，人间书景福。岩石骈七峰，漠漠太古色。

磅礴压洪濛，崒嵂磨苍碧。中涵大穴洞，外与风云隔。

千夫廓有容，万状成叵测。谽谺露肝胆，槎牙列矛戟。

伏如龙虎卧，起若将士立。西窍通天关，虚明数千尺。

豁然一罅入，寂阒燃灯隩。幽秘若为藏，暗阏不可极。

龙床一鸟鷇，宛若蛇蜒迹。龙井下太阴，彷佛被元幄。

岂伊鬼神秘，乃是造化力。江寒烈水涯，春盎回阳律。

炎光流大地，凄凉入人骨。四时斡元气，可燕复可息。

平生谢康乐，不废登山屐。蓬莱在人世，昧者恒弗识。

达人昔来游，题诗满青壁。骎骎岁月深，惨惨烟霞积。

绝唱者何人，清新压元白。镌石苟无分，灵怪亦我惜。

缅思融结初，六丁万斧擘。

作者简介：康卫，字宝臣。知端州、康州（《金石续编》卷一五《康卫陈怿石室诗刻》）。神宗熙宁二年（一○六九），为广南东路提点刑狱（清道光《广东通志》卷二○七）。又为广南西路转运使。知潭州（《续资治通鉴长编》卷二五一）。九年，权提举诸司库务。今录诗三首。